**Kåre Jostein Simonsen** (født 26. mars 1948) er en norsk bandoneonist med mastergrad på instrumentet bandoneon. Han har vært fast medlem av Tango Concertino og Trio Troika i Trondheim og spiller nå i ensemblene Quinteto Nidaros (tangokvintett) og Cholo tangoduett/trio.

Biografi
--------

### Utdannelse

Simonsen er i utgangspunktet selvlært musiker fra slutten av 50- tallet med trekkspill som instrument. Allerede som 12 åring akkompagnerte han Elisabeth Granneman på en forestilling i Oppdal. I 1962 dannet han, sammen med Harald Sæther på gitar og Harald Øiamo på slagverk danseorkesteret Simonsens Trio. Denne gruppen ble oppløst i 1964.

I 1969 startet han sin musikkutdannelse ved Veitvet Musikkonservatorium i Oslo med accordeon som hovedinstrument. Etter to år ved denne institusjonen fortsatte han studiene frem mot utøvende musiker/musikkpedagog ved Trøndelag musikkonservatorium i Trondheim frem til våren 1974. I 1996 dro han til Paris for å studere bandoneon med Juan José Mosalini. Dette studiet tok to år. Senere har han gjentatte ganger vært i Buenos Aires hvor han har fått videre undervisning av Néstor Marconi. 
I 2013 tok han utøvende mastergrad på bandoneon ved NTNU Musikkonservatoriet i Trondheim. Simonsen har de siste årene også jevnlig reist til Rosario i Argentina for å hente inspirasjon og gå dypere inn i den latinamerikanske tangokulturen. Hans tilknytning til Rosario har hele tiden vært bandoneonisten Rodolfo (Cholo) Montironi som også har vært hans veileder og kontakt i dette miljøet.

### Karriere

Sin hovedkarriere som musikklærer har han hatt i Trondheim kommunale kulturskole. Ved denne institusjonen grunnla han accordeongruppen Bajan i 1979. Her har han også bygget opp det eneste tilbudet som eksisterer i Norden på instrumentet bandoneon. Et resultat av dette er oppbyggingen av tangoorkesteret Tangueros del norte som han startet våren 2003. Simonsen var musikalsk leder for ensemblet frem til 2008. Simonsen har forøvrig gitt navn til alle ensemblene han har vært initiativtager eller medskaper til: Tango Conertino (initiert av Sveinung Lillebjerka, Ørnulf Lillebjerka og Kåre Simonsen), Quinteto Nidaros, Tro Troika, Cholo Tangoduett/trio og Tangueros Del Norte.
Norsk Tipping og Norsk kulturskoleråds "Drømmestipendet" er tildelt Simonsens elever fem ganger bl.a. til Tangueros del norte. 

Simonsen har hatt fremføringer med Oslo-filharmonien i Oslo, Trondheim symfoniorkester, Trondheimsolistene og Nidarosdomens kor i Trondheim, Tromsø symfoniorkester i Tromsø, Bodø Sinfonietta, Patriarkkoret av St. Basil i Bodø, Kristiansund Symfoniorkester i Kristiansund og flere mindre grupper/ensembler. I 1994 turnerte han med Arja Saijonmaa i Finland, Sverige og Norge, i 2010 med den svenske sangerinnen Lena Jinnegren i prosjektet *Glød*. Komponistene Terje Bjørklund (Trondheim), Bertil Palmar Johansen (Trondheim) og Harald Sæther (Oppdal) har skrevet musikk på bestilling til Simonsen

Diskografi
----------

* *LIVE in Olavshallen* - Tango Concertino, Trondheim 1994
* *LIVE in Olavshallen* - Tango Concertino med Marthe Werring, Trondheim 1995 (Norske Gram 1996)
* *Ansikter* med Inger Lise Rypdal utgitt 8. oktober 2007 - medvirkende musiker
* *Inspiratione* med Tangueros del norte, 2008 - ensembleleder og produsent

Konsertering
------------

* Tango Concertino med mer enn 60 konserter (1992 - 1996)
* Turne med den finske sangerinnen Arja Saijomaa (Tango Concertino), 1994.
* Toccata in rea (solo), Adios Nonino (solo), Dobbeltkonsert for gitar, bandoneon og strykeorkester med Nord-Trøndelag strykeorkester, 2007
* Konsert med oktett (strykekvartett, skuespiller, bandoneon, gitar og bass) 2007
* Kleine Dreigroschenmusik Kurt Weill, 2009
* Konsert med Quinteto Nidaros og pikekor, 2010
* Turne med den svenske sangerinnen Lena Jinnegren med prosjektet Glød, 2010.
* Masterkonsert for Bendik Lund Haanshus med Quinteto Nidaros, 2010
* Bustekaillfestival, 2010
* Egen masterkonsert, 2013

Referanser
----------

1. ↑  «Néstor Marconi». Todo Tango. Arkivert fra originalen 16. juni 2011. Besøkt 5. april 2011.
2. ↑  «Lena Jinnegren, homepage». Arkivert fra originalen 2. februar 2011. Besøkt 5. april 2011.

Eksterne lenker
---------------

* Offisielt nettsted Rediger på Wikidata